作者：王迈
词牌/韵律：摸鱼儿

paragraphs: 昔元城、一生清峭，南都高卧坚壁。
留耕便是元城样，何肯枉吾寻尺。
曾直笔。
说社稷安危，屡叩龙墀额。
明时逐客。
却惠顾丹山，来持翠节，对此一湾碧。
澄清暇，无奈登临有癖。
梅山时访仙迹。
神仙偏喜公心事，一见莞然前席。
闲不得。
有先见蓍龟，消得君王忆。
天阍不隔。
要济险孤舟，支倾一柱，公外向谁觅。